ไทยป่วย “โควิด” เพิ่ม 14 ราย มาจากต่างประเทศ ดันยอดติดเชื้อสะสม 3,559 คน
"ศบค." เผยไทยป่วย “โควิด” เพิ่ม 14 ราย มาจากต่างประเทศ ในจำนวนนี้ 7 ราย เป็นทหารไทยกลับจากซูดานใต้ ดันยอดติดเชื้อสะสม 3,559 คน
"ศบค." เผยไทยป่วย “โควิด” เพิ่ม 14 ราย มาจากต่างประเทศ ในจำนวนนี้ 7 ราย เป็นทหารไทยกลับจากซูดานใต้ ดันยอดติดเชื้อสะสม 3,559 คน
29 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 29 ก.ย.63 เมื่อเวลา 11.00 น. ระบุ พบผู้ป่วยรายใหม่เพิ่ม 14 ราย มาจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้จำนวนผู้ป่วยยืนยันสะสมล่าสุดเพิ่มขึ้นเป็น 3,559 ราย เป็นผู้ป่วยที่ติดเชื้อภายในประเทศ 2,445 คน และผู้ป่วยที่ตรวจพบในสถานที่กักกันที่รัฐจัดให้ 621 ราย มีผู้ป่วยที่รักษาหายเพิ่ม 1 ราย รักษาหายแล้ว 3,370 ราย ยังรักษาตัวอยู่ในโรงพยาบาล 130 ราย ไม่มีผู้เสียชีวิตเพิ่มเติม ยอดผู้เสียชีวิตสะสมยังคงอยู่ที่ 59 ราย
สำหรับผู้ติดเชื้อ 14 ราย จำนวนนี้เป็นผู้ที่เดินทางมาจากซูดานใต้ 7 ราย ทั้งหมดเป็นทหารชายไทย อายุระหว่าง 29-53 ปี ถึงไทยวันที่ 22 ก.ย. เข้าพัก State Quarantine ใน จ.ชลบุรี 26 ก.ย. ผลตรวจพบเชื้อ
ผู้ที่เดินทางมาจากตุรกี 1 ราย เป็นหญิงไทย อายุ 44 ปี ถึงไทยวันที่ 22 ก.ย. เข้าพัก State Quarantine ในกรุงเทพฯ 26 ก.ย. ผลตรวจพบเชื้อ
ผู้ที่เดินทางมาจากเขตบริหารพิเศษฮ่องกง 3 ราย เป็นหญิงไทย อายุ 28 ปี 2 ราย และ 50 ปี 1 ราย อาชีพรับจ้าง ถึงไทยวันที่ 23 ก.ย. เข้าพัก State Quarantine ในกรุงเทพฯ  26 ก.ย. ผลตรวจพบเชื้อ
และผู้ที่เดินทางมาจากอินเดีย 3 ราย โดย 2 รายเป็นแม่ลูก สัญชาติอินเดีย อายุ31 ปี และ 9 เดือน อีก 1 รายเป็นชายสัญชาติอินเดีย อายุ 34 ปี เป็นผู้จัดการบริษัท ถึงไทยวันที่ 23 ก.ย. เข้าพัก Alternative State Quarantine (ASQ) ในกรุงเทพฯ 26 ก.ย. ผลตรวจพบเชื้อ